Izgalmas hajrá vár az alsóház csapataira
A Dunaújvárosi Acélbikák jégkorongcsapata vasárnap az Erste Ligában a Hokiklub Budapest gárdáját fogadja bajnoki meccsen 17 órai kezdettel a Dunaújvárosi Jégcsarnokban.
A bajnokság rajtja előtt nem gondolta volna az Acélbikák közül, de a magyar jégkorongot követők közül sem senki, hogy az alapszakasz hajrájában a találkozó nagyon fontos lesz a dunaújvárosiak számára, és hogy nem lesznek a mérkőzés egyértelmű esélyesei. Ugyanis ha nem sikerül a dunaújvárosiaknak vasárnap három pontot szerezniük, akkor szinte biztos, hogy elbúcsúzhatnak az alapszakasz hatodik helyétől, de még a hetedik is komoly veszélybe kerülne.
Elvileg most sem lenne izgulni való a DAB háza táján, hiszen eddig háromszor verték a budapestieket (7–1
kétszer és egy 8–5), sőt, a Hokiklub decemberben egy pontot sem szerzett, azonban januárban alapos változás állt be náluk.

Január 7-én zárult le az Erste Ligában az átigazolási időszak, és addig a Hokiklub leigazolta az ECHL-es múlttal rendelkező amerikai bekket, Nicholas Kuqalit, aki az előző szezont a Vienna Capitals II-nél töltötte, az eggyel korábbi idényt pedig a DVTK Jegesmedvéknél.
A szintén védő, huszonegy éves szlovák Simon Sefciket is megszerezték, aki már tizenkilenc évesen bemutatkozott a szlovák Extraligában, a Dukla Trencín színeiben, majd a tengerentúlra vette az irányt, Budapestre az FHL-ből érkezett. Kapusposzton is erősítettek, Filip Landsmant szerződtették, aki cseh korosztályos válogatott volt, sőt, 2011, valamint 2014 között az EBEL-ben szereplő Znojmo szolgálatában állt.

Hogy ennek, avagy másnak köszönhető-e, de a Hokiklub önmagához képest megtáltosodott. Lapzártánkig januárban három meccset játszottak. Hazai pályán hosszabbításban kaptak ki az élmezőnyhöz tartozó Brassótól
(4–5), majd óriási meglepetésre 5–4-re nyertek a harmadik helyen álló DEAC otthonában, legutoljára pedig vendéglátóként 3–0-s vereséget szenvedtek az utóbbi időben ugyancsak megtáltosodott Schiller-Vasastól.
A DAB az alapszakaszban a Hokiklub mellett még a Fehérvári Titánokat (január 17. 18 óra) és a debrecenieket fogadják (január 20. 17 óra). A két meccs között pedig Újpestre látogatnak, ahol az UTE elleni derbijük január 18-án 18 órakor kezdődik.

A legjobb helyzetben a Gyergyó alakulata van

A 6–8. helyekért nagy harc folyik, ugyanis nem mindegy, hogy a középszakaszt a bónuszpontok miatt hányadik helyről kezdhetik a csapatok. A Gyergyói HK, a Fehérvári Titánok és a DAB verseng egymással. A legjobb helyzetben – lapzártánkkor – a székelyek voltak, mivel két meccsel kevesebbet játszottak, mint a két, Fejér megyei alakulat. A Gyergyónak még hat, a Titánoknak és az Acélbikáknak pedig már csak négy mérkőzése volt hátra az alapszakaszból. A gyergyóiak csak az élmezőnyhöz tartozó együttesekkel mérkőznek meg, a Titánok még fogadják a Vienna Capitals kettőt, az Újpestet, mennek a Schiller-Vasashoz és ugye jönnek még Dunaújvárosba. A jelek szerint lesz izgalom bőven a hátralévő időben Gyergyóban, Fehérváron és Dunaújvárosban egyaránt.
Erste Liga acélbikák DAB jégkorong